ശനിയാഴ്ച തുടങ്ങുന്ന ശ്രീലങ്കയ്ക്കെതിരായ അവസാന ടെസ്റ്റിൽ രവീന്ദ്ര ജഡേജയ്ക്ക് പകരം അക്ഷർ പട്ടേലിനെ ടീമിൽ ഉൾപ്പെടുത്തി . കളിക്കളത്തിലെ മോശം പെരുമാറ്റത്തിന്റെ പേരിൽ ഐസിസി ജഡേജയെ ഐസിസി ഒരു ടെസ്റ്റിൽ നിന്ന് വിലക്കിയിരുന്നു . ഈ പശ്ചാത്തലത്തിലാണ് ഇടം കൈയൻ സ്പിന്നറായ അക്ഷർ പട്ടേലിനെ ടീമിൽ ഉൾപ്പെടുത്തിയത് . ദക്ഷിണാഫ്രിക്കയിൽ നടന്ന എ ടീമുകളുടെ ത്രിരാഷ്ട്ര പരമ്പരയിൽ അക്ഷർ ഇന്ത്യക്കായി മികച്ച പ്രകടനം പുറത്തെടുത്തിരുന്നു . പല്ലേക്കലയിലാണ് ലങ്കയ്ക്കെതിരായ പരമ്പരയിലെ മൂന്നാമത്തെയും അവസാനത്തെയും ടെസ്റ്റ് . ആദ്യ രണ്ട് ടെസ്റ്റുകളും ജയിച്ച് ഇന്ത്യ പരമ്പര നേടിയിരുന്നു . ടീമിൽ ഉൾപ്പെടുത്തിയെങ്കിലും അവസാന ടെസ്റ്റിൽ ഇന്ത്യ ചൈനാമാൻ സ്പിന്നർ കുൽദീപ് യാദവിന് അന്തിമ ഇലവനിൽ അവസരം നൽകാനാണ് സാധ്യത . ആദ്യ രണ്ട് ടെസ്റ്റിലും കുൽദീപിന് അവസരം ലഭിച്ചിരുന്നില്ല . പരമ്പരയ്ക്ക് മുന്നോടിയായി നടന്ന പരിശീലന മത്സരത്തിൽ കുൽദീപ് മികവ് കാട്ടിയിരുന്നു .